21 10 2008    Baleadenn verr; sioul an traoù, re sioul ? Ar greiz an deiz, gwir eo; pa dremener e-tal an tier ne glever forzh netra. A-fed evned naket, pas kalz a drouz; an torigoù-ruz hepken, get o sonioù melkonius. Netra dreist-ordinal; gwelet a ran  plantennoù mistr "Mildoull mistr" (Hypericum pulchrum) e frouezh, plant ag ar c'hoadoù trenk int. Tokoù touseg: ur Lepiota procera (Coulemelle) àr vevenn ur prad, pas pell a-zoc'h ar fildeferenn; hag e weler doc'htu penaos ar prad n'eo ket mui ur prad èl ar re arall goude. Un trezol en deus en ur gognell anezhoñ, na petra 'ta. Ar an hent da zonet en-dro, ur strobad tokoù touseg melen, get lavnennoù, stag doc'h un tous. Petra eo ? Ne zan ket da benn a ouiet. Lâret a rin deoc'h pa dizho din gober. Hag ivez  champignoned gwevn o zreid evel tammoù kaoutchou: Collybies du Chêne a vez graet anezhe e galleg.  Ar bodoù kelenn lugernus o boulloù stank.  Ar gegin é vêkal. C'hwibed é tarnijal a-dreist bordoù an hent.  An didrouz; ha "normal" eo, pe diskouez a ra, mod-pe-vod, ur mank a vuhez ? Ur soñj a za din: petra a veze klevet àr ar pemdez, lakaomp troioù 1934; lakaomp d'ar memes termen fasipl er blez, d'ar memes eur. Hep degouezh ispisial ebet. Ar beizanted e-leizh stankoc'h evit hiniv-an-deiz a oa kaoz  moarvat ma ne oa ket tamm ebet ar memes liv da son ar maezoù... nag al loened gouez, an evned ? Ha muioc'h a drouz a veze gete ? Ma, ho leuskel a ran get ar soñjezonoù-mañ...